เงินบาทอ่อนค่าต่อเนื่อง ระหว่างรอแถลงเฟด-ตัวเลขศก.สหรัฐคืนนี้
ค่าเงินบาทปิดตลาดเย็นนี้ (24 ก.ย.) ที่ระดับ 36.30/34 บาท/ดอลลาร์ อ่อนค่าต่อจากช่วงเช้าที่เปิดตลาดที่ระดับ 36.21/25 บาท/ดอลลาร์
24 ก.ย. 2558

นักบริหารเงินเปิดเผยถึงค่าเงินบาทปิดตลาดเย็นนี้ (24 ก.ย.) ที่ระดับ 36.30/34 บาท/ดอลลาร์ อ่อนค่าต่อจากช่วงเช้าที่เปิดตลาดที่ระดับ 36.21/25 บาท/ดอลลาร์
วันนี้เงินบาทยังคงปรับตัวอ่อนค่าต่อเนื่องจากช่วงเช้า โดยทำ High สุดที่ระดับปิดตลาดของวันนี้ โดยคืนนี้ตลาดรอฟังถ้อยแถลงของประธานธนาคารกลางสหรัฐ (FED) ว่าจะมีสัญญาณต่อการขึ้นอัตราดอกเบี้ยนโยบายอย่างไร พร้อมกันนี้ยังรอการประกาศตัวเลขเศรษฐกิจที่สำคัญของสหรัฐ เช่น ยอดผู้ขอรับสวัสดิการการว่างงานรายสัปดาห์, ยอดสั่งซื้อสินค้าคงทนเดือนส.ค. และยอดขายบ้านใหม่เดือนส.ค.เป็นต้น ซึ่งหากตัวเลขของสหรัฐฯ ออกมาดี จะทำให้ดอลลาร์แข็งค่าต่อ
“วันนี้บาทยังอ่อนค่าต่อ ส่วนจะอ่อนต่อไปอีกมากน้อยแค่ไหน ต้องรอดูที่ประธานเฟดจะออกมาพูดคืนนี้ รวมทั้งตัวเลขเศรษฐกิจต่างๆ ที่สหรัฐจะประกาศคืนนี้เช่นกัน ถ้าออกมาดี ดอลลาร์ก็จะแข็งค่า และบาทจะอ่อนต่อ” นักบริหารเงินกล่าว ขณะที่คาดว่า พรุ่งนี้เงินบาทจะเคลื่อนไหวในกรอบ 36.15-36.45 บาท/ดอลลาร์
 
ที่มา: สำนักข่าวอินโฟเควสท์